**Online Előfizetési Szerződés**

A jelen Microsoft Online Előfizetési Szerződés az Ügyfél és a Microsoft között jön létre. Jelen szerződés (1) az alábbiakban rögzített feltételekből és kikötésekből; (2) a jelen Szerződés keretében licencelt Online Szolgáltatásokra érvényes Online Szolgáltatások Használati Jogai dokumentációból és SLA-kból; valamint (3) a Microsoft Online Services Ügyfélportálon keresztül elérhető árképzési és fizetési feltételekből áll.  A jelen Szerződés hatálybalépésének napja az a nap, amikor a Microsoft Megrendelés-visszaigazolást küld az Ügyfélnek a jelen Szerződés keretében feladott első Megrendelésére.

***Feltételek és kikötések***

***1. Meghatározások***

A „Társvállalat” bármely olyan jogi személy, amely valamelyik fél tulajdonában van, amely valamelyik félnek tulajdonosa, vagy amely közös tulajdonban van. A „Tulajdon” a jelen meghatározásban több mint 50%-os részesedést jelent egy jogi személyben.

Az „Ügyfélszoftver” az Online Szolgáltatásokkal kapcsolatban az Ügyfél számára biztosított szoftvert jelenti.

A „Vállalási Ajánlat” az Online Szolgáltatásokra nyújtott ajánlatot jelenti az alábbi 2d szakaszban leírtak szerint.

A „Felhasználási Ajánlat” az Online Szolgáltatásokra nyújtott ajánlatot jelenti az alábbi 2d szakaszban leírtak szerint.

Az „Ügyfél” a jelen Szerződést megkötő természetes vagy jogi személy.

A „Licenc” a Microsoft által az Ügyfél számára biztosított jogokat jelenti az Online Szolgáltatás és/vagy az Ügyfélszoftver másolására, telepítésére, használatára, elérésére, megjelenítésére, futtatására és/vagy az azzal egyéb módon való együttműködésre vonatkozóan (amelyik alkalmazható).

A „Microsoft” név a Microsoft Ireland Operations Limited vállalatot jelenti.

A „Microsoft Online Services Ügyfélportál” a <http://www.microsoft.com/online> webhelyet vagy a Microsoft által megadott alternatív webhelyet jelenti.

Az „Online Szolgáltatások” bármelyik, a jelen Szerződés keretében nyújtott és a Microsoft Online Services Ügyfélportálon keresztül elérhető online szolgáltatást jelentik.

Az „Online Szolgáltatások Használati Jogai” a <http://www.microsoft.com/licensing/onlineuserights/> címen vagy a Microsoft által megadott alternatív webhelyen közzétett Online Szolgáltatásra vonatkozó használati jogokat jelentik.

A „Megrendelés” a Microsoft Online Services Ügyfélportálon közzétett Online Szolgáltatásokra vonatkozó megrendelés. A Megrendelés az Online Szolgáltatásokra vonatkozó több Előfizetést foglalhat magában.

Az „SLA-k” szolgáltatói szerződések, amelyek tartalmazzák a Microsoft által az egyes Online Szolgáltatásokkal kapcsolatban vállalt kötelezettségeket. Az egyes Online Szolgáltatásokra vonatkozó SLA-k az Online Szolgáltatások Használati Jogai dokumentáción keresztül érhetők el.

Az „Előfizetés” a Megrendelés azon része, amely leírja a megrendelt Online Szolgáltatást, valamint a mennyiséget, a szállítási címet vagy egyéb információkat tartalmazhat.

A „Tartam” egy Előfizetés időtartamát jelenti.

***2. A Licenc terjedelme – mit jogosult az Ügyfél használni***

1. **Általában.** A Microsoft Licencet biztosít az Ügyfél számára az Ügyfél által megrendelt Online Szolgáltatásokra és Ügyfélszoftverre vonatkozóan a fizetési kötelezettség Ügyfél általi teljesítése esetén, valamint a jelen Szerződésben és az Online Szolgáltatások Használati Jogai dokumentációban leírt jogoknak és korlátozásoknak megfelelően. Ez a Licenc nem kizárólagos, nem végleges és nem átruházható. Az Online Szolgáltatások használatának lehetőségét befolyásolhatják a minimális rendszerkövetelmények vagy egyéb tényezők. A Microsoft fenntart minden kifejezetten át nem engedett jogot.
2. **Ügyfélszoftver.** Bizonyos esetekben az Ügyfél telepítheti az Ügyfélszoftvert az Online Szolgáltatás elérése és használata érdekében. Az Ügyfélszoftverre vonatkozó jogokat és korlátozásokat az Online Szolgáltatások Használati Jogai dokumentáció rögzíti. Az Ügyfél kizárólag az érvényes Online Szolgáltatás felhasználók általi használatának támogatása céljából és az Online Szolgáltatások Használati Jogai dokumentációban engedélyezett mértékben másolatokat készíthet az Ügyfélszoftverről. A másolatoknak hű és teljes másolatnak kell lenniük (beleértve a szerzői jogi és a védjegy-figyelmeztetéseket is), és a Microsoft által jóváhagyott adathordozóról vagy hálózati forrásból kell készülniük. Az Ügyfél alkalmazhat harmadik felet a másolatok elkészíttetésére és telepítésére, de ez esetben az Ügyfelet terheli a felelősség az adott harmadik fél tevékenységéért. Az Ügyfél vállalja, hogy minden ésszerű intézkedést megtesz annak érdekében, hogy alkalmazottaival, megbízottaival és egyéb olyan személyekkel, akik számára engedélyezi az Ügyfélszoftver használatát, tudassa, hogy az Ügyfélszoftvert a Microsofttól vette licencbe, és arra a jelen Szerződés feltételei vonatkoznak.
3. **Használatra vonatkozó korlátozások.** Az Ügyfél nem jogosult arra, hogy az Online Szolgáltatást vagy az Ügyfélszoftvert visszafordítsa vagy visszafejtse, illetve visszanyerje annak forráskódját, kivéve, ha ezt a vonatkozó jogszabályok a jelen korlátozás ellenére megengedik. Az Ügyfél nem jogosult arra, hogy az Online Szolgáltatást vagy az Ügyfélszoftvert harmadik félnek bérbe, lízingbe vagy kölcsönbe adja, továbbértékesítse, illetve részükre üzemeltesse (hosting), kivéve, ha ezt az Online Szolgáltatások Használati Jogai dokumentáció kifejezetten engedélyezi az adott Online Szolgáltatásra vonatkozóan.
4. **Online Szolgáltatásokra vonatkozó Ajánlatok.** A Microsoft többféle lehetőséget biztosít az Online Szolgáltatások elérésére, melyek általában a következő kategóriákba sorolhatók:
   1. **Vállalási Ajánlatok:** Az Ügyfél előre vállalja, hogy megadott mennyiségű Online Szolgáltatást megvásárol egy bizonyos Tartam alatti használatra. Az Ügyfél rendszeres időközönként előre fizet az Online Szolgáltatásokért a Tartam alatt.
   2. **Felhasználási Ajánlatok:** Az Ügyfél a tényleges használat alapján fizet az azt megelőző hónapban, előzetes kötelezettségvállalás nélkül. A fizetés rendszeres időközönként, utólag történik.
   3. **Kombinált Ajánlatok:** Az Ügyfél olyan Előfizetéssel rendelkezhet, amely egy Online Szolgáltatásra vonatkozó Vállalási Ajánlatok és Felhasználási Ajánlatok kombinációjára érvényes. Ilyen kombinált ajánlatok esetén az ajánlat Kombinált Ajánlat részére a 2d(i) szakasz, a Felhasználási Ajánlat részére pedig a 2d(ii) szakasz érvényes.

A Microsoft Online Services Ügyfélportálon minden Online Szolgáltatáshoz megtalálhatók a választható lehetőségek.

***3. Megrendelés, árképzés, fizetés, megújítás és adók***

1. **Megrendelés.** Az Ügyfél a Microsoft Online Services Ügyfélportálon keresztül Megrendelést nyújt be az adott Online Szolgáltatásra vonatkozó minden egyes Előfizetéshez. Használat előtt az Ügyfélnek aktiválnia kell az Online Szolgáltatásokat.
   1. Vállalási Ajánlatok esetén az Ügyfél növelheti, de nem csökkentheti, az egyes Előfizetésekhez tartozó Online Szolgáltatások mennyiségét. Az Előfizetésbe felvett Online Szolgáltatások a Tartam végén elévülnek. Minden Előfizetés egy meghatározott Tartamra (például 30 napra vagy 12 hónapra) érvényes.
   2. Az Ügyfél a jelen Szerződés keretében Megrendeléseket nyújthat be Társvállalatai számára, és rendszergazdai jogosultságokat adhat Társvállalatainak az Online Szolgáltatások kezelésére. Társvállalatok nem nyújthatnak be Megrendeléseket a jelen Szerződés keretében. Amennyiben az Ügyfél jogokat biztosít a Társvállalatok számára, a Társvállalatoknak kötelező érvénnyel el kell fogadniuk a jelen Szerződésben, az Online Szolgáltatások Használati Jogai dokumentációban, valamint bármilyen egyéb érvényes dokumentációban rögzített feltételeket és kikötéseket. Az Ügyfél egyetemleges felelősséget vállal a Társvállalatai, vagy bármely harmadik fél, amelynek jogokat biztosít a jelen Szerződés keretében, részére vásárolt Online Szolgáltatásokért, illetve az általuk végzett egyéb tevékenységekért.
2. **Árak és számlák.** Az Online Szolgáltatásokra és az Ügyfélszoftverre vonatkozó árképzési és fizetési feltételek a Microsoft Online Services Ügyfélportálon érhetők el. A fizetések a Microsoft Online Services Ügyfélportálon az Ügyfél által az Online Szolgáltatásokhoz kiválasztott érvényes fizetési módoknak megfelelően esedékesek és teljesítendők. Az Ügyfél hozzájárul ahhoz, hogy a Microsoft elektronikus úton küldje el értékesítési számláját az Ügyfélhez.
   1. Vállalási Ajánlatok esetén az árszint az Ügyfélnek egy adott Online Szolgáltatásra vonatkozó Előfizetés keretében teljesített összesített vásárlásán alapulhat. Az Ügyfél árszintje módosítható, amennyiben az Előfizetés mértéke növekszik a Tartam alatt, és ennek következtében az Ügyfél más árszintre jogosult. Az árszintmódosítások visszamenőlegesen nem érvényesíthetők. Ilyen esetben az Előfizetésre vonatkozóan esedékes módosított fizetést időarányosan kell teljesíteni. Az egyes árszintekhez tartozó árak az Előfizetés első alkalommal történő benyújtásának időpontjában rögzülnek, és a Tartam alatt érvényben maradnak. Az árak és az árszintek bármely Előfizetés megújítási időszakának kezdetén módosulhatnak.
   2. Felhasználási Ajánlatok esetén az árképzés és a díjak ütemezése a tényleges használaton alapul, és az erről szóló értesítést követően bármikor módosulhat.
3. **Előfizetési megújítása.**
   1. Vállalási Ajánlatok esetén az Ügyfél választhat, hogy az Előfizetés (1) a Tartam lejáratakor automatikusan megújuljon, vagy (2) ne újuljon meg a Tartam befejeződésekor. Az Ügyfél a Tartam alatt módosíthatja ezt a beállítást a Microsoft Online Services Ügyfélportálon. Amennyiben az Ügyfél az automatikusan megújuló Előfizetés mellett dönt, a Microsoft a Tartam lejárata előtt írásban értesíteni fogja az Ügyfelet az automatikus megújításról. Ha az Ügyfél az Előfizetés automatikus megújítását választja, az egy Előfizetéshez tartozó Online Szolgáltatások mennyisége, beleértve a Tartam alatt esetlegesen felvett mennyiséget is, automatikusan megújul.
   2. Felhasználási Ajánlatok esetén nincs szükség megújításra, mivel az Ügyfél az érvényes Online Szolgáltatás megszüntetéséig továbbra is használhatja az Online Szolgáltatást.
4. **Új Szerződés.** Új Megrendelések benyújtása, Előfizetések megújítása vagy az Online Szolgáltatások további használata előtt, és az erről szóló értesítést követően a Microsoft kérheti, hogy az Ügyfél módosított szerződést kössön a Megrendelések, a megújított Előfizetések, illetve az ettől a naptól kezdődő használat szabályozására.
5. **Adók.** Az árak és a fizetési ütemezés nem tartalmazzák az adókat. Az Ügyfél felelős minden számára jogilag előírt adó megfizetéséért, korlátozás nélkül beleértve a Microsoft részére fizetendő vonatkozó általános forgalmi, értékesítési vagy felhasználási adókat, illetve az ezekhez hasonló olyan adókat, amelyeket a Microsoft az alkalmazandó jogszabály értelmében begyűjthet az Ügyféltől. Amennyiben törvényi előírások szerint bármely adó visszatartása szükséges az Ügyfél által a Microsoft részére teljesített kifizetéseken, úgy az Ügyfél jogosult az ilyen adók összegét levonni a Microsoft számára fizetendő összegekből, és azokat megfizetni a megfelelő adóhatóság számára, ennek azonban feltétele, hogy az Ügyfél haladéktalanul hivatalos igazolást szerezzen be a visszatartott adókról, valamint szerezze be a Microsoft számára a Külföldi Adóhitel igényléséhez szükséges összes egyéb dokumentumot, és ezeket adja át a Microsoft számára. Az Ügyfél feladata arról gondoskodni, hogy az adólevonások mértéke az alkalmazandó jog által megengedett legkisebb mértékű legyen.

***4. Tartam, felfüggesztés, megszüntetés és felmondás***

1. **A Szerződés Tartama és felmondása.** A jelen Szerződés mindaddig hatályban marad, amíg bármelyik fél 30 nappal az előzetes írásos értesítést követően és a jelen Szakaszban foglalt feltételek szerint fel nem mondja azt. Vállalási Ajánlatok esetén a felmondás csupán érvényteleníti az Ügyfél azon jogát, hogy a meglévő Megrendeléshez tartozó Előfizetéseket megújítsa, illetve a jelen Szerződés értelmében új Megrendeléseket nyújtson be további Online Szolgáltatásokra vonatkozóan. A felmondás nem érinti az egyébként nem érvénytelenített vagy fel nem mondott Előfizetést, és a jelen Szerződés az ilyen Előfizetés vonatkozásában a hátralévő Tartam alatt továbbra is hatályban marad. Felhasználási Ajánlatok esetén a felmondás megszünteti az Ügyfélnek az Online Szolgáltatások használatára vonatkozó jogát. A Szerződés felmondási folyamatának megkezdéséhez az Ügyfélnek fel kell vennie a kapcsolatot a Microsoft ügyfélszolgálatával (a kapcsolattartási adatokat a Microsoft Online Services Ügyfélportálon tekintheti meg).
2. **Előfizetés megszüntetése az Ügyfél által.** A megszüntetési folyamat megkezdéséhez az Ügyfélnek fel kell vennie a kapcsolatot a Microsoft ügyfélszolgálatával (a kapcsolattartási adatokat a Microsoft Online Services Ügyfélportálon tekintheti meg). Az Ügyfél a következő esetekben szüntethet meg egy Előfizetést:
   1. Felhasználási Ajánlatok esetén az Ügyfél bármikor megszüntetheti az Előfizetést.
   2. Vállalási Ajánlatok esetén, amennyiben az Ügyfél a Megrendelés benyújtásától számított 30 napon belül megszüntet egy Előfizetést, az Ügyfél mentesül az Előfizetés hátralévő részére vonatkozó fizetési kötelezettség alól azzal a kivétellel, hogy az Ügyfélnek ki kell fizetnie az Előfizetés első 30 napjára vonatkozó díjat. Ha az Ügyfél úgy dönt, hogy az első 30 napos megszüntetési időszak után, de még a kezdeti Tartam vége előtt mond fel egy Előfizetést, az Ügyfélnek ki kell fizetnie a Tartam hátralévő részére vonatkozó díjat.

A kezdeti Tartamot követően a megújított Előfizetéseket a Megrendelés benyújtásának hónapfordulója előtt legalább 30 nappal kell megszüntetni. Ha például az Ügyfél Előfizetése július 10-én lett megújítva, és az Ügyfél szeptember 20-án szünteti meg az Előfizetést, akkor az Előfizetés november 9-én szűnik meg. Az Ügyfélnek mindaddig ki kell fizetnie az Előfizetésre esedékes összegeket, amíg az Előfizetés felmondása érvénybe nem lép.

A fenti rendelkezésektől eltérően Windows Azure Platform Vállalási Ajánlatok esetén az Ügyfél a kezdeti Tartam érvénybe lépésétől számított 30 napon belül és bármely megújítási Tartam kezdetétől számított 30 napon belül megszüntetheti az Online Szolgáltatásokat. Amennyiben az Ügyfél az első 30 napos megszüntetési időszakon belül szüntet meg egy Előfizetést, akkor csak az első 30 napos időszakra esedékes díjat kell kifizetnie. Ha az Ügyfél úgy dönt, hogy bármely Tartam első 30 napja után szüntet meg egy Előfizetést, akkor az Ügyfélnek ki kell fizetnie a teljes Tartamra vonatkozó díjat.

***5. Titoktartás***

A Microsoft és az Ügyfél a jelen Szerződés feltételeit és kikötéseit köteles bizalmasan kezelni, és ezeket az adatokat csak akkor adhatja ki harmadik félnek, ha az a felek jelen üzleti kapcsolatának előmozdítását szolgálja.

***6. Garancia***

1. **Korlátozott garancia.** A Microsoft garantálja, hogy az Online Szolgáltatások és az Ügyfélszoftver lényegében megfelel az arra vonatkozó Microsoft felhasználói dokumentációban leírtaknak. Erre a korlátozott garanciára a következő korlátozások érvényesek:
   1. ez a korlátozott garancia csak a Tartam alatt érvényes, a megújítások időszakát is beleértve („a Garancia Tartama”);
   2. az esetleges vélelmezett szavatossági jogok, garanciák és egyéb feltételek, melyek a törvény értelmében nem zárhatók ki, csak a Garancia Tartamára érvényesek;
   3. ez a korlátozott garancia nem terjed ki azokra a problémákra, amelyek balesetből, az Online Szolgáltatások nem rendeltetésszerű, illetve a jelen Szerződés vagy az Online Szolgáltatások Használati Jogai dokumentáció rendelkezéseitől eltérő módon való használatából erednek, vagy amelyek olyan eseményekből származnak, melyeket a Microsoft józan belátás szerint nem befolyásolhat;
   4. ez a korlátozott garancia nem terjed ki a minimális rendszerkövetelményeknek való meg nem felelés által okozott problémákra; valamint
   5. ez a korlátozott garancia nem érvényes az üzemszünetre vagy az Online Szolgáltatásokhoz való hozzáférés egyéb módon való akadályozására, illetve egyéb olyan működési jellemzőkre, amelyeket a vonatkozó SLA előír.
2. **A korlátozott garancia keretében elérhető jogorvoslatok.** Ha az Ügyfél a Garancia Tartama alatt arról értesíti a Microsoftot, hogy egy Online Szolgáltatás nem felel meg a korlátozott garancia előírásainak, úgy a Microsoft saját döntése szerint vagy (1) visszatéríti az Online Szolgáltatásért (a) a Tartam alatt vagy (b) az értesítés Microsoft által kézhezvételét megelőző 12 hónap alatt kifizetett összeget, amelyik összeg kisebb, vagy (2) a korlátozott garancia előírásainak megfelelően frissíti az Online Szolgáltatást. A korlátozott garancia megsértése esetén az Ügyfelet kizárólag ez a jogorvoslat illeti meg, kivéve, ha a vonatkozó jogszabályok más jogorvoslati lehetőséget is előírnak.
3. **AZ EGYÉB GARANCIÁK KIZÁRÁSA A JELEN KORLÁTOZOTT GARANCIÁN TÚL A MICROSOFT NEM NYÚJT SEMMILYEN KIFEJEZETT VAGY HALLGATÓLAGOS GARANCIÁT. A MICROSOFT KIZÁR MINDEN EGYÉB, FORGALOMKÉPESSÉGRE, MEGHATÁROZOTT CÉLRA VALÓ ALKALMASSÁGRA, KIELÉGÍTŐ MINŐSÉGRE, JOGCÍMRE VAGY JOGBITORLÁS-MENTESSÉGRE VONATKOZÓ VÉLELMEZETT SZAVATOSSÁGOT, GARANCIÁT VAGY FELTÉTELT. EZEN KIZÁRÓ NYILATKOZATOK CSAK AKKOR NEM ALKALMAZANDÓAK, HA A VONATKOZÓ JOGSZABÁLYOK MÁST ÍRNAK ELŐ.**

***7. Védelem a mások jogsérelmére és tulajdonának bitorlására vonatkozó igényekkel szemben***

1. **Védelmi megállapodás.** A Microsoft megvédi az Ügyfelet minden olyan, tőle független harmadik féltől származó igénnyel szemben, mely szerint bármely Online Szolgáltatás vagy Ügyfélszoftver sérti a harmadik fél szabadalmi, szerzői vagy védjegyjogait, illetve szándékosan jogszerűtlenül használja fel ezen harmadik fél kereskedelmi titkait vagy nyilvánosságra nem hozott információit. A Microsoft ezen túlmenően kifizeti az esetleges elmarasztaló bírósági ítéletben (vagy a Microsoft által elfogadott egyezségben) foglalt összeget. A jelen szakaszban foglaltakon túlmenően az Ügyfelet nem illeti meg jogorvoslat az ilyen igények vonatkozásában. A „nyilvánosságra nem hozott információ” kifejezés a TRIPs egyezmény 39.2. szakaszában meghatározott „undisclosed information” fogalmának megfelelően értelmezendő.
2. **Az Ügyfél kötelezettségei.** Az Ügyfél köteles haladéktalanul írásban értesíteni a Microsoftot az igényről, majd átadni a Microsoftnak a kizárólagos irányítást az igény elleni védekezés vagy az egyezség fölött. Az Ügyfél ezenkívül köteles megadni az elvárható segítséget a Microsoftnak az igénnyel szembeni védekezésben. A Microsoft megtéríti az Ügyfélnek a segítségnyújtás során ésszerűen felmerülő kiadásait.
3. **A védelmi kötelezettség korlátozása.** A Microsoft kötelezettsége nem áll fenn, amennyiben az igény vagy a kártérítés a következőkön alapul:
   1. az Online Szolgáltatások vagy az Ügyfélszoftver Ügyfél általi használata azt követően, hogy a Microsoft tájékoztatta arról, hogy egy harmadik fél igénye miatt fel kell hagynia a használattal;
   2. az Online Szolgáltatásnak vagy bármely kapcsolódó Ügyfélszoftvernek az Ügyfél által történő kombinálása nem a Microsofttól származó termékkel, adatokkal vagy üzleti folyamattal;
   3. nem a Microsofttól származó termék, adatok vagy üzleti folyamat használati értékéből eredő károk;
   4. a Microsoft védjegyeinek használata az Ügyfél által anélkül, hogy erre kifejezett írásos felhatalmazása lett volna; vagy
   5. azok a kereskedelmi titkokkal vagy nyilvánosságra nem hozott információkkal kapcsolatos igények, amelyek esetében az ilyen kereskedelmi titkok vagy információk (1) nem helyénvaló módszerek alkalmazásával; (2) olyan körülmények között, amelyek alapján köteles megőrizni az információk titkosságát vagy korlátozni a használatukat; vagy (3) olyan (a Microsofttól eltérő) személytől jut az Ügyfél tudomására, aki az igényt támasztó féllel szemben kötelességgel tartozott megőrizni a kereskedelmi titok vagy a nyilvánosságra nem hozott információk titkosságát, illetve korlátozni azok használatát.

Az Ügyfél köteles megtéríteni a Microsoftnak minden olyan költséget vagy kárt, amely a fenti eljárásokból ered.

1. **A mások jogainak sérelme esetére vonatkozó sajátos jogok és jogorvoslati lehetőségek.**
   1. **A Microsoft jogai az esetleges jogsértés kezelésére.** Ha a Microsoft tájékoztatást kap egy Online Szolgáltatáshoz vagy Ügyfélszoftverhez kapcsolódó jogsértési igényről, a Microsoft saját költségére megteheti (de nem köteles arra), hogy: (1) megszerzi az Ügyfélnek a jogot az állítólag jogsértő Online Szolgáltatás és/vagy Ügyfélszoftver használatának folytatására, (2) módosítja az Online Szolgáltatást és/vagy Ügyfélszoftvert, vagy (3) az Online Szolgáltatás és/vagy az Ügyfélszoftver helyett azzal funkcionálisan egyenértékű olyan cserét biztosít, hogy a jogsértés megszűnjön; ez esetben az Ügyfél a Microsofttól kapott figyelmeztetést követően haladéktalanul beszünteti az állítólagosan jogsértő Online Szolgáltatás és/vagy Ügyfélszoftver használatát.
   2. **Az Ügyfél sajátos jogorvoslati lehetősége eltiltó végzés esetén.** Ha egy jogsértési kereset eredményeképpen egy illetékes bíróság eltiltja az Ügyfelet egy Online Szolgáltatás vagy Ügyfélszoftver használatától, a Microsoft saját döntése szerint: (1) megszerzi a jogot a használat folytatására; (2) funkcionálisan egyenértékű cserét biztosít helyette; (3) módosítja az Online Szolgáltatást vagy az Ügyfélszoftvert úgy, hogy megszűnjön a jogsértés; vagy (4) felmondja a jogsértő Online Szolgáltatásra és/vagy a hozzá kapcsolódó Ügyfélszoftverre érvényes licencet, és visszatéríti az Ügyfél által a nem használt Online Szolgáltatásokért előre kifizetett összegeket.

***8. A felelősség korlátozása***

1. **A felelősség korlátozása.** A jelen Szakasz ettől eltérő rendelkezéseit kivéve és a törvény által megengedett maximális mértékben a Microsoftnak és a Microsoft vállalkozóinak az Ügyféllel szembeni, a jelen Szerződésből eredő kötelezettségei a közvetlen károkra korlátozódnak, és kártérítési felelősségük nem haladja meg azt az összeget, amelyet az Ügyfél a kártérítés alapját képező Online Szolgáltatás és/vagy Ügyfélszoftver ellenében (1) a Tartam alatt vagy (2) az igény benyújtását megelőző 12 hónap alatt (amelyik összeg kisebb) a Microsoft részére kifizetett. Ezek a korlátozások attól függetlenül érvényesek, hogy a felelősség szerződésszegésen, gondatlanságon (hanyagságon), szigorú felelősségen, a garancia megszegésén vagy bármely más jogalapon nyugszik. Ezen pénzbeli korlátozások azonban nem alkalmazandóak:
   1. a Microsoftnak a „Védelem a mások jogsérelmére és tulajdonának bitorlására vonatkozó igényekkel szemben” című szakaszban ismertetett kötelezettségeire;
   2. a Microsoft, illetve alkalmazottai vagy megbízottjai által súlyos gondatlansággal okozott, jogerős bírósági ítéletben foglalt kártérítésre;
   3. a Microsoftnak a „Titoktartás” című szakaszban foglalt kötelezettségei megszegéséből eredő felelősségére; sem
   4. az olyan személyi sérülésért vagy halálesetért fennálló felelősségre, amelyet a Microsoftnak vagy alkalmazottjának, illetve megbízottjának hanyagsága okozott, továbbá a csalárd megtévesztésért fennálló felelősségre vonatkozóan.
2. **BIZONYOS KÁROK KIZÁRÁSA A VONATKOZÓ JOGSZABÁLYOK ÁLTAL MEGENGEDETT LEGTELJESEBB MÉRTÉKBEN ÉS A KÖVETELÉS JOGALAPJÁTÓL FÜGGETLENÜL SEM A FELEK, SEM VALAMELY TÁRSVÁLLALATUK VAGY BESZÁLLÍTÓJUK NEM FELELŐS AZ OLYAN KÖZVETETT KÁROKÉRT (IDEÉRTVE TÖBBEK KÖZÖTT A KÖVETKEZMÉNYI, KÜLÖNLEGES VAGY VÉLETLENSZERŰ KÁROKAT, AZ ELMARADT HASZONBÓL VAGY BEVÉTELBŐL, AZ ÜZLETVITEL MEGSZAKADÁSÁBÓL VAGY AZ ÜZLETI ADATOK ELVESZTÉSÉBŐL EREDŐ KÁROKAT), AMELYEK A JELEN SZERZŐDÉSHEZ KAPCSOLÓDÓAN MERÜLNEK FEL, MÉG AKKOR SEM, HA TÁJÉKOZTATÁST KAPTAK AZ ILYEN KÁROK LEHETŐSÉGÉRŐL, VAGY HA ÉSSZERŰEN ELŐRE LÁTHATÓ VOLT A KÁR BEKÖVETKEZTÉNEK LEHETŐSÉGE. NEM VONATKOZIK EZ A KIZÁRÁS AZONBAN A FELEKNEK A MÁSIK FÉLLEL SZEMBEN VISELT TITOKTARTÁSI KÖTELEZETTSÉGE MEGSZEGÉSÉBŐL VAGY A MÁSIK FÉL SZELLEMI TULAJDONJOGA MEGSÉRTÉSÉBŐL EREDŐ FELELŐSSÉGRE.**

***9. A szerződés betartásának ellenőrzése***

Az Ügyfél bármely Előfizetés Tartama alatt és azt követően három évig köteles megőrizni minden szokásos és megfelelő bizonylatot az Előfizetés(ek)re, valamint az Online Szolgáltatások és/vagy az Ügyfélszoftver jelen Szerződés keretében történő Ügyfél általi használatára vonatkozóan. A Microsoftnak jogában áll felszólítani az Ügyfelet, hogy belső ellenőrzés keretében vizsgálja meg az Ügyfél szervezetén belül használatban lévő Online Szolgáltatásokat, és hasonlítsa össze a használatban lévő Licencek számát az Ügyfél nevére kibocsátott és/vagy az Ügyfél által kifizetett Licencek számával. A vizsgálat kérésével a Microsoft nem mond le azon jogáról, hogy bármilyen törvényes eszközzel betartassa a jelen szerződést, illetve hogy megvédje a Microsoft szellemi tulajdonjogát.

Amennyiben az ellenőrzés vagy az önbevallás licenc nélküli használatot állapít meg, az Ügyfél köteles azonnal megrendelni a hiányzó licenceket a múltban vagy jelenleg jogtalanul használt termékekre vonatkozóan. Számottevő licenc nélküli használat kimutatása esetén az Ügyfél köteles megtéríteni a Microsoftnak az ellenőrzéssel járó költségeket, és az egyedi kiskereskedelmi licenc árán 30 napon belül beszerezni a szükséges további Licenceket.

***10. Vegyes rendelkezések***

1. **A Microsoftnak küldött értesítések.** A jelen Szerződéssel kapcsolatos értesítéseket, meghatalmazásokat és kérelmeket közönséges vagy elsőbbségi levélként vagy gyorsfutárral kell eljuttatni az alábbiakban felsorolt címekre. Az értesítések a tértivevényen szereplő dátumon minősülnek kézbesítettnek. A Szerződés vagy egy Előfizetés felmondását, illetve egy Előfizetés megszüntetését a Microsoft ügyfélszolgálatán keresztül kell lebonyolítani, melynek adatai a Microsoft Online Services Ügyfélportálon tekinthetők meg.

|  |  |
| --- | --- |
| **Az értesítéseket a következő címre küldje:** | **Másolatban értesítendő:** |
| Microsoft Ireland Operations Limited Atrium Block B Carmenhall Road Sandyford Industrial Estate Dublin 18, Írország | Microsoft Corporation Legal and Corporate Affairs Volume Licensing Group One Microsoft Way Redmond, WA 98052 USA |

1. **A Szerződés átruházása.** Az Ügyfél a jelen Szerződést nem engedheti át másnak. A Microsoft bármikor átengedheti a jelen Szerződést valamely Társvállalatának.
2. **Részlegesség.** Amennyiben egy bíróság a jelen szerződés bármely rendelkezését jogellenesnek, érvénytelennek vagy végrehajthatatlannak minősíti, úgy a dokumentum fennmaradó részei hatályban maradnak, és a jelen szerződés úgy módosul, hogy a törölt rendelkezés a lehető legteljesebb mértékben érvényesüljön.
3. **Mentesítés.** Valamely szerződésszegés következményeinek érvényesítéséről való lemondás nem mentesít más szerződésszegések következményei alól. A joglemondó nyilatkozatot írásban, a jogáról lemondó fél arra jogosult képviselőjének aláírásával kell megadni.
4. **Alkalmazandó jog.** A jelen szerződésre Írország jogszabályai az irányadók. Az Egyesült Nemzeteknek az áruk nemzetközi adásvételi szerződéseiről szóló, 1980-ban kelt egyezménye és kapcsolódó intézményei nem alkalmazandók erre a szerződésre. Az Online Szolgáltatások és az Ügyfélszoftver szerzői jogi védelem és egyéb, a szellemi tulajdonjogra vonatkozó jogszabályok és nemzetközi szerződések védelme alatt áll.
5. **A jogviták rendezése.** Amennyiben a Microsoft a jelen Szerződést bíróság előtt kívánja érvényesíteni, akkor ezen jogérvényesítés helye az Ügyfél székhelye szerinti ország lesz. Amennyiben az Ügyfél a jelen Szerződésben (beleértve minden, a jelen feltételeket magában foglaló szerződést) foglalt jogait bíróság előtt kívánja érvényesíteni, ezen jogérvényesítés helye Írország lesz. A jelen joghatósági kikötés nem akadályozza meg egyik felet sem abban, hogy bármely megfelelő joghatóság alapján ideiglenes intézkedést kérjen a szellemi alkotásokhoz fűződő jogok vagy titoktartási kötelezettség megsértésével kapcsolatban.
6. **A jelen szerződés nem kizárólagos.** Az Ügyfél szabadon szerződést köthet más felekkel is nem Microsoft-szoftverek és -szolgáltatások licencbe vételére, használatára vagy népszerűsítésére.
7. **A szerződés kizárólagossága.** A jelen Szerződés, az Online Szolgáltatások Használati Jogai dokumentáció, bármely SLA, valamint a Microsoft Online Services Ügyfélportálon keresztül elérhető árképzési és fizetési feltételek képezik a tárgyra vonatkozó teljes megállapodást, és hatálytalanítanak minden megelőző vagy egyidejű közlést.
8. **Hatályban maradó rendelkezések.** A díjakra, az Online Szolgáltatások Használati Jogai dokumentációra, a használati korlátozásokra, a licencek átruházására, az exportkorlátozásra, a jogbitorlásból és visszaélésből fakadó igényekkel szembeni védelemre, a felelősségkorlátozásokra, a titkosságra, a teljesítés ellenőrzésére és a felmondással kapcsolatos kötelezettségekre vonatkozó előírások, valamint a jelen „Vegyes rendelkezések” című szakaszban rögzített rendelkezések a jelen Szerződés lejárata után is érvényben maradnak.
9. **Az Ügyfél hozzájárulása a partner díjaihoz.** Amikor az Ügyfél Megrendelést nyújt be bizonyos Online Szolgáltatásokra, lehetősége van arra, hogy saját belátása szerint hozzárendelje a Microsoft valamelyik „Bejegyzett Partnerét” az Előfizetéseihez. A Bejegyzett Partner megadásával az Ügyfél közvetlenül vagy egy harmadik fél erre történő felhatalmazásával hozzájárul ahhoz, hogy a Microsoft bizonyos díjakat fizessen a Bejegyzett Partnernek. Ezek a díjak a Microsoft részére nyújtott, értékesítés előtti támogatásra vonatkoznak, azonban az Ügyfélnek nyújtott, értékesítés utáni tevékenységeket is magukban foglalhatják. A díjak összege az Ügyfél által leadott Megrendelésen alapul, és ennek mértékétől függően nő.
10. **A tulajdonjog fenntartása.** A Microsoft semmilyen tulajdonjogot nem ad át semmilyen szoftverre vagy szolgáltatásra vonatkozóan. A Microsoft fenntart minden kifejezetten át nem engedett jogot. A Microsoft szoftver szerzői jogi védelem és egyéb, a szellemi tulajdonra vonatkozó jogszabályok és nemzetközi szerződések védelme alatt áll.
11. **Az Ügyfél adatvédelmi jogai.** Az Ügyfélnek az egyes Online Szolgáltatásokra vonatkozó adatvédelmi jogait az Online Szolgáltatások Használati Jogai dokumentáció rögzíti.
12. **Vis major.** Egyik fél sem vonható felelősségre az ésszerű ellenőrzésén kívül eső okokból bekövetkezett nem teljesítés miatt (például tűz, robbanás, áramkimaradás, földrengés, árvíz, súlyos vihar, sztrájk, embargó, munkaügyi viták, polgári vagy katonai hatóság cselekedetei, háború, terrorizmus (internetes terrorizmus), vis major, internetes adatszolgáltatók cselekedetei vagy mulasztásai, szabályozó vagy állami hatóságok tevékenysége vagy mulasztásai (beleértve olyan jogszabályok, rendelkezések vagy egyéb kormányzati intézkedések bevezetését, amelyek befolyásolják az Online Szolgáltatások közzétételét)). Azonban a jelen Szakasz nem érvényes az Ügyfélnek a jelen Szerződésből adódó fizetési kötelezettségeire.
13. **Live ID.** Az Ügyfél tudomásul veszi, hogy köteles megvédeni a jelen Szerződéshez kapcsolódó bármely Microsoft Live ID azonosítók titkosságát.
14. **Az Egyesült Államok kiviteli jogszabályai.** Az Online Szolgáltatásokra és az Ügyfélszoftverre az Amerikai Egyesült Államok exportszabályai vonatkoznak. Az Ügyfélnek meg kell felelnie minden alkalmazandó jogszabálynak, beleértve az Egyesült Államok exportszabályozását, a Nemzetközi Hadianyag-kereskedelmi Szabályzatot is, valamint az Amerikai Egyesült Államok és más országok kormányainak a végfelhasználóra, illetve a rendeltetési helyre és használatra vonatkozó korlátozásait is. További információ a következő címen található: [http://www.microsoft.com/exporting](http://www.microsoft.com/exporting/).
15. **Lemondás az online vásárlások érvénytelenítéséről.** Az Ügyfél az alkalmazandó jogszabályok által megengedett legteljesebb mértékben lemond a jelen Szerződés keretében végrehajtott vásárlások érvénytelenítésének jogáról a távértékesítést szabályozó jogszabály, illetve az érvényben lévő elektronikus vagy online szerződések értelmében, továbbá lemond az előzetes információkra és az utólagos visszaigazolásra vonatkozó jogokról vagy kötelezettségekről, illetve a visszavonásra és a visszalépési időszakra vonatkozó jogokról.
16. **Természeti katasztrófa.** Természeti katasztrófa esetén a Microsoft tájékoztatást tehet közzé, illetve további segítséget vagy jogokat biztosíthat a következő címen: <http://www.microsoft.com>.